Anmeldelse: JBL Tour Pro 3

JBL er kendt for en enkelt ting: Lyd. De laver højttalere og hovedtelefoner – og reelt ikke andet. Til gengæld har de et ganske overvældende udvalg af både højttalere og hovedtelefoner – både over- on- og in-ear, og det er et par af de sidste, de har sendt os; deres Tour Pro 3 er det mest avancerede (og dyreste) true wireless headset, de har bygget. Og de skiller sig da også ud fra mængden på et par områder.

Design

JBL Tour Pro 3 er velbyggede, med en solid, men stadig let konstruktion af hovedtelefonerne. De føles robuste nok til at kunne modstå daglig brug uden at være for tunge i ørerne. Hvis du forventer et design, der virkelig skiller sig ud, vil du måske blive skuffet, men de er egentlig ikke grimme – blot lidt anonyme, og ser man dem ”udefra” når du har dem på vil det være svært at se at de koster over 2.000 kr. og ikke 400 kr.

JBL Tour Pro 3 er ikke grimme overhovedet – men de er heller ikke så premium som prisen kunne antyde

En af de mest innovative funktioner, der dog adskiller dem fra mange konkurrenter, er opladningsetuiet med en integreret touchskærm. Det er en sjældenhed i denne kategori og kan ses som et forsøg på at skille sig ud.

Baggrunden på skærmen kan tilpasses

Touchskærmen gør det muligt at tjekke batteriniveauer og justere visse indstillinger uden at skulle bruge en telefon, hvilket på overfladen virker smart. Men ved længere tids brug begynder det at føles lidt overflødigt. Skærmen er lille og begrænset i sine funktioner, og det er ofte hurtigere at bruge telefonen til at justere indstillinger. Så selvom det er en nyskabelse, føles det ikke som en gamechanger i det daglige.

Komfort og Pasform

Komforten er afgørende for ethvert par trådløse hovedtelefoner, især hvis du planlægger at have dem i ørerne i lange perioder, hvad enten det er til pendling, arbejde eller træning. JBL Tour Pro 3 scorer generelt højt på dette område. De leveres med flere sæt ørepropper i forskellige størrelser, hvilket gør det nemt at finde en pasform, der passer præcist til dine ører.

Selve hovedtelefonerne er lette og ikke for store, hvilket betyder, at de ikke føles klodsede, når de sidder i øret. Selv ved længere tids brug bliver de ikke ubehagelige, hvilket er et stort plus, især hvis du ofte bruger dem i forbindelse med arbejde eller på lange flyrejser. Men som med alle in-ear hovedtelefoner, kan det stadig være en smagssag. Nogle personer finder denne type høretelefoner irriterende efter langvarig brug, men generelt tror jeg, Tour Pro 3 vil være komfortable for de fleste.

Lydkvalitet

JBL er kendt for deres basfokuserede lydprofil, og det er også tilfældet her, selvom Tour Pro 3 forsøger at ramme en mere balanceret lyd end nogle af deres tidligere modeller. De dobbelte drivere – en dynamisk driver og et balanceret armatur – sikrer, at bassen er fyldig og dyb, uden at den overdøver mellemtonen og diskanten.

Der er dog et par ting at være opmærksom på. Selvom bassen er fremragende og virkelig kommer til sin ret i elektronisk musik, hip-hop og pop, er der en tendens til, at mellemtonefrekvenserne kan føles lidt for underprioriterede. Det gør, at vokaler og instrumenter, der ofte ligger i mellemtoneregistret, kan mangle den klarhed, man ønsker. Diskanten er skarp, men uden at blive for skinger, hvilket er et plus. For dem, der foretrækker en lidt varmere lydprofil med mere fremtrædende mellemtoner, kan Tour Pro 3 måske mangle noget nuance, men generelt er lydkvaliteten meget tilfredsstillende til en bred vifte af musikgenrer.

Derudover tilbyder hovedtelefonerne EQ-justeringer via JBL’s app, hvilket betyder, at du kan tilpasse lyden efter din egen smag. Dette er en funktion, der virkelig gør en forskel, da du kan justere balancen mellem bas, mellemtone og diskant for at få den lyd, du bedst kan lide. For mig fungerede det godt at nørkle lidt med det, og appen er intuitiv og let at bruge.

Støjreduktion

En af de store salgsargumenter for JBL Tour Pro 3 er deres aktive støjreduktion (ANC). Og mens støjreduktionen er effektiv, vil jeg sige, at den ikke helt når niveauet hos nogle af de bedste konkurrenter på markedet som Sony eller Bose. ANC-funktionen arbejder godt i miljøer med konstant baggrundsstøj, som flyvemaskinemotorer eller kontormiljøer med ventilationsstøj, men når det kommer til pludselige lyde som folk, der taler, eller trafik, slipper der stadig en del igennem.

Det adaptive aspekt af støjreduktionen er dog interessant. Det justerer automatisk støjreduktionen baseret på dine omgivelser, hvilket i teorien lyder fantastisk. Men i praksis bemærkede jeg, at skiftet ikke altid var så glidende, som man kunne ønske sig. Der er tidspunkter, hvor det føles, som om ANC kæmper lidt med at finde den rette balance, hvilket kan skabe en mærkelig fornemmelse i ørerne. Dette er dog små detaljer, som de fleste ikke vil lægge mærke til, medmindre de er meget opmærksomme på det.

Samlet set gør JBL Tour Pro 3 et godt stykke arbejde med støjreduktionen, men det er ikke det bedste, jeg har oplevet. Hvis støjreduktion er den vigtigste funktion for dig, er der andre modeller på markedet, der muligvis vil gøre et bedre stykke arbejde.

Brugeroplevelse og Funktioner

JBL Tour Pro 3’s USP (Unique Selling Point til dig, der ikke er sælgertype) er skærmen på forsiden af ladetuiet. I starten føles det som en virkelig god idé – du kan justere lydstyrke, skifte mellem ANC og ambient lydtilstande (Hvor du kan høre “igennem” headsettet) og tjekke batteriniveauet uden at tage din telefon op af lommen. Men efterhånden som jeg har brugt det, er jeg begyndt at stille spørgsmål ved, hvor praktisk det egentlig er.

Skærmen er ret lille, og selvom det er sjovt at kunne interagere direkte med etuiet, fandt jeg ofte mig selv bare at bruge telefonen i stedet, fordi det simpelthen bare var hurtigere og mere intuitivt. Selvom det er en sjov gimmick, er det ikke noget, der føles som en nødvendighed.

Udover skærmen har hovedtelefonerne også nogle solide funktioner, som du ville forvente af et premium sæt hovedtelefoner. Der er stemmestyring via Google Assistant eller Amazon Alexa, så du kan styre musik, tjekke vejret eller få opdateringer uden at røre ved din telefon. Det er en funktion, der fungerer godt og er let at konfigurere via JBL’s app.

En anden funktion, der skiller sig ud, er JBL’s “Personi-Fi 2.0”, som giver dig mulighed for at tilpasse lydprofilen baseret på din hørelse. Efter en kort test, hvor du lytter til forskellige toner, justerer appen automatisk lyden for at matche din hørelse. Det er en fed funktion, især hvis du har lidt nedsat hørelse eller bare gerne vil have en lydprofil, der passer specifikt til dig. Det leder lidt tankerne hen på det, Apple har gang i på deres AirPods Pro som snart kommer med netop sådan en funktion.

Batterilevetid

Batterilevetiden er et af de områder, hvor JBL Tour Pro 3 virkelig hæver sig over mængden. Hovedtelefonerne giver op til 8 timers afspilningstid med aktiv støjreduktion slået til, og op til 10 timer uden. Opladningsetuiet giver yderligere 24 timers afspilningstid, hvilket betyder, at du i alt kan få op til 32 timers brug med ANC, eller 40 timer uden.

Opladningsetuiet giver yderligere 24 timers afspilningstid, hvilket betyder, at du i alt kan få op til 32 timers brug med ANC, eller 40 timer uden. Dette er blandt de bedste i klassen, og det gør, at du sjældent vil finde dig selv i en situation, hvor du løber tør for strøm midt i en vigtig aktivitet. I praksis har jeg oplevet, at de faktisk langt hen ad vejen lever op til de angivne tider.

Det tager omkring to timer at oplade hovedtelefonerne fuldt, hvilket er rimeligt i forhold til andre produkter i samme kategori. Hurtigopladning giver dig også en time ekstra brug efter blot 10 minutters opladning, hvilket er perfekt, hvis du har travlt og bare har brug for lidt ekstra batteri til en kort tur.

Men selvom batterilevetiden er god, er der også nogle forbehold. Opladningsetuiet er lidt større end andre, hvilket kan gøre det lidt klodset at have i lommen. Skærmen kræver også en smule mere strøm, hvilket betyder, at du sandsynligvis ikke vil opnå den maksimale levetid, hvis du bruger den meget. I praksis kan brugen af ​​etuiets skærm ende med at reducere batteritiden en smule, især hvis du ofte justerer indstillingerne direkte fra etuiet.

Brug i det daglige

Når det kommer til den daglige brug af JBL Tour Pro 3, så har jeg blandede følelser. På den ene side leverer de fantastisk lydkvalitet og batterilevetid, hvilket gør dem til en god følgesvend til musik, podcasts eller telefonopkald i løbet af dagen. På den anden side er der nogle små irriterende detaljer, der gør oplevelsen mindre gnidningsfri, end man kunne håbe på.

Touch-kontrollerne på selve hovedtelefonerne er ret intuitive, men de var lidt for følsomme til min smag. Det førte til, at jeg nogle gange uforvarende skiftede sang eller skruede op for lyden, når jeg blot justerede på dem i ørerne. Det er et mindre problem, men det kan hurtigt blive irriterende, især hvis du er på farten og har brug for at justere dem ofte. Det ville have været rart med en lidt mere raffineret kontrol, hvor man skulle trykke lidt hårdere for at aktivere funktionerne.

Desuden fungerer den indbyggede stemmeassistent godt, men jeg har oplevet forsinkelser ved nogle kommandoer. Google Assistant eller Amazon Alexa kan nogle gange tage et par sekunder for at registrere kommandoer, hvilket kan være frustrerende, hvis du hurtigt vil skifte sang eller besvare et opkald. Det er ikke en katastrofe, men det påvirker den samlede oplevelse.

Selvom JBL Tour Pro 3 har IPX5-klassificering (hvilket betyder, at de er modstandsdygtige over for vand og sved), er de måske ikke de bedste til træning. Hvor de sidder godt fast i øret til de fleste daglige aktiviteter synes jeg at de er lidt for løse under løb eller hurtige bevægelser i motionscentret. Hvis du leder efter hovedtelefoner til intensiv træning, er der muligvis konkurrenter, der ville være bedre egnet – her tænker jeg især på Jabras Elite Sport serie.

Bluetooth og Forbindelse

Bluetooth-forbindelsen på JBL Tour Pro 3 er generelt solid. De bruger Bluetooth 5.3, som er stabilt og sikrer hurtig forbindelse til dine enheder. I løbet af de tests, jeg har lavet, oplevede jeg ingen større problemer med at holde forbindelsen stabil, hverken under opkald eller mens jeg lyttede til musik. Det er dog værd at nævne, at forbindelsen kan brydes en sjælden gang imellem i et tog hvor der er mange passagerer og derfor mange andre trådløse signaler. Men det sker for mange trådløse headsets, og er ikke et unikt problem, men der er dog andre der klarer det en tand bedre.

Rækkevidden er standard for Bluetooth-enheder – omkring 10 meter – hvilket burde være mere end nok til de fleste formål – jeg kan i hvert fald komme rundt i hele lejligheden (omkring 90m2) uden de store problemer. JBL har også inkluderet en multipoint-forbindelse, som betyder, at du kan forbinde hovedtelefonerne til to enheder på én gang. Dette er ganske praktisk, hvis du for eksempel lytter til musik på din computer, men stadig vil være i stand til at besvare opkald på din telefon uden at skulle skifte mellem enheder manuelt.

Værdi for pengene

Når vi taler om værdi for pengene, begynder tingene at blive lidt mere nuancerede. JBL Tour Pro 3 er uden tvivl fyldt med funktioner, og på mange områder lever de op til forventningerne, deres høje pris taget i betragtning. De tilbyder god lyd, effektiv støjreduktion, imponerende batterilevetid og nogle innovative funktioner, som det indbyggede display på opladningsetuiet jo trods alt er.

Men konkurrencen i denne prisklasse er hård, og der er andre muligheder på markedet, som giver lige så meget – hvis ikke mere – for pengene. For eksempel kan hovedtelefoner som Sony WF-1000XM5 eller Apple AirPods Pro 2 tilbyde bedre støjreduktion og en lidt mere raffineret brugeroplevelse til en lignende pris. Hvis ANC er en af ​​de vigtigste faktorer for dig, kan du altså finde bedre alternativer, men det er dog stadig vigtigt at sige, at Tour Pro 3 absolut ikke er dårlige på støjreduktion, så det er marginaler.

JBL Tour Pro 3 retfærdiggør altså stadig deres pris, især for dem, der værdsætter god lydkvalitet og mange funktioner. Men det er ikke det bedste valg for alle, og jeg vil råde folk til at overveje deres behov nøje, før de beslutter sig for at investere i dem. Jeg føler lidt, at man betaler meget for en skærm, de færreste måske vil bruge i virkeligheden.

Konklusion

JBL Tour Pro 3 er et par solide trådløse hovedtelefoner med en række styrker og et par svagheder. De tilbyder fremragende lydkvalitet med en stærk bas og god detalje i de højere frekvenser. Den aktive støjreduktion er effektiv, men ikke markedets bedste, batterilevetiden er til gengæld blandt de absolut bedste i klassen. Der er også masser af ekstra funktioner, som gør dem alsidige, herunder stemmestyring, Personi-Fi-tilpasning og touchskærmen – selvom sidstnævnte måske føles lidt overflødig i det daglige.

På den negative side er der nogle små problemer med komfort og pasform under fysisk aktivitet, touch-kontrollerne kan være lidt for følsomme, og støjreduktionen er ikke helt på niveau med de allerbedste på markedet. Samtidig er prisen ret høj, og der er konkurrenter, som tilbyder lignende eller bedre ydeevne til samme pris.

Alt i alt er JBL Tour Pro 3 et godt valg for dem, der leder efter alsidige hovedtelefoner med solid lyd og masser af funktioner. Men det er ikke en perfekt løsning, og der er bestemt plads til forbedringer. Hvis JBL kan rette nogle af de små skavanker, kunne næste generation meget vel være en af de bedste på markedet.

Anmeldelse: JBL Tour Pro 3